
UTANGULIZI 

Shukrani zote ni zake Mola wa ulimwengu wote, na mwisho 
mwema nikwawamchao Allah, na hapana uadui isipokuwa kwa 
madhalimu. 

Nashuhudia kuwa hapana anayestahiki kuabudiwa isipokuwa 
Allah Peke yake Asiye na mshirika Mwenye Ufalme na haki 
iliyo wazi. Na nashuhudia kuwa Muhammad (s.a.w) ni mjumbe 
wake na Mtume wake nawa mwisho wa wajumbe wake na ni 
kiongozi wa wacha Mungu. Mola wetu mswalie na msalimie 
Mtume wako huyu pamoja na Masahaba wake na kila 
atakayemfuata kwa wema na uongofu mpaka Siku ya Qiyama. 
Amma baad. 





Hakika Allah Amemtuma Mtume wake Muhammad (s.a.w) awe 
dalili iliyo wazi juu ya waja wake, naawabainishie yale 
aliyoteremshiwa katika Kitabu, na awe mfano mwema wa 
kuigwa na walimwengu wote, na ili watu wapate kuwa na 
muongozo mwema katika dini yao na dunia yao. 

Ametumwa kutufundisha itikadi sahihi pamoja na hekima kwa 
ajili ya kutengenea hali ya umati wake, na pia kuwaweka juu ya 
njia safi na sahihi, ili watu wawe juu ya kitanga cheupe, mchana 
wake sawa na usiku wake, na asiende kinyume na njia hiyo 
isipokuwa mpotofu. 

Wakaifuata njia hiyo Maswahaba wake (r.a) na wale waliokuja 
baada yao na walio wafuatilia kwa wema, Wakaisimamisha 
sharia ya Allah na kuyakamata vizuri mafundisho hayo kwa 
magego yao kwa kuifuata itikadi hii iliyo sahihi, na ibada na 
mwenendo na tabia. Na sisi Alhamdulillah tunaendelea kuufuata 
mwenendo wao huo kwa kufuata dalili zilizomo ndani ya 
Our'ani na zilizomo ndani ya mafundisho yake (s.a.w), na 
tunamuomba Allah Atuthibitishe juu ya njia hiyo sisi na ndugu 
zetu wote wa Kuslamu kwa kauli iliyo thabiti katika maisha ya 
duniani na ya Akhera na atumiminie rehma Zake kwani yeye ni 
Mwenye kutoa kwa wingi. 

Kutokana na umuhimu wa maudhui hii, na kutokana na tofauti 
iliyokuja baadaye, baada ya kuingizwa matamanio ya watu 
ndani ya itikadi hii, nilipenda kuiandika iwe kama ndiyo itikadi 
yetu. Itikadi ya Ahlus Sunnah wal Jama'ah, nayo ni imani ya 
kuwepo kwa Allah na Malaika Wake na vitabu Vyake na 
Mitume wake na Siku ya Qiyama na Qadar (gudra) kheri yake 
na shari yake. 

Namuomba Allah Aijaalie kazi hii iwe halisi kwa ajili yake, 
Aridhike nayo na iwe funzo kwa waja Wake. 











ITIKADI YETU 








Itikadi yetu ni kumuamini Allah na Malaika Wake na Mitume 
Wake na Vitabu Vyake na Siku ya Mwisho na kila kinachotokea 
au kutusibu (Oadar) kheri na shari, vyote vinatoka kwa Allah. 

Kwa hivyo sisi tunaamini kuwa Yeye Mwenyezi Mungu 
Mtukufu ndiye Aliyeumba na ndiye Mfalme Mwenye 
kukiendesha kila kitu, na ni Yeye peke yake anayestahiki 
kuabudiwa, na kila kinacho abudiwa kisichokuwa Yeye ni batili. 


Tunaamini pia kuwa Allah Anayo majina mazuri mazuri na sifa 
nzuri nzuri na njema, sifa za ukamilifu, na tunaamini kuwa Yeye 
ni Mmoja Asiye na mshirika katika kuumba Kwake na katika 
kuabudiwa Kwake na katika majina Yake mazuri na katika sifa 
Zake njema. 


Allah Anasema: 

(Mola wa mbingu na ardhi na vilivyo baina yake. Basi muabudu 
Yeye tu, na udumu katika ibada yake. Je, mnamjua mwenye 
jina kama lake?). Maryam -65. 


Na tunaamini kuwa Yeye ndiye: 

(Allah - hapana Mungu ila Yeye, Aliye hai, Msimamiaji wa 
mambo yote milele. Hashikwi na usingizi wala kulala. Ni Vyake 
pekee vyote viliomo mbinguni na duniani. Ni nani huyo 
awezaye kuombea mbele yake bila ya idhini Yake? Anayajua 
yaliyo mbele yao na yaliyo nyuma yao; wala wao hawajui 
chochote katika vilio katika ujuzi Wake, ila kwa atakalo 
Mwenyewe. Kiti Chake Cha Enzi kimetanda mbinguni na 
duniani; na wala haemewi na kuvilinda hivyo. Na Yeye ndiye 
Aliye juu, na ndiye Mkuu). Al-Bagarah -255. 


Na tunaamini kuwa: 

(Yeye ndiye Allah, Muumbaji, Mtengenezaji, Mtia sura, 
Mwenye majina mazuri kabisa. Kila kilioko katika mbingu na 
ardhi kinamtakasa, naye ni Mwenye kushinda, Mwenye 
hekima). Al-Hashri-24. 





Na tunaamini kuwa: 

(Ufalme wa mbingu na ardhi ni wa Allah; Anaumba 
Apendavyo, Anamtunukia amtakaye watoto wa kike, na 
Anamtunukia amtakaye watoto wa kiume. Au huwachanganya 
wanaume na wanawake, na akamfanya amtakaye tasa. Hakika 
Yeye ni Mjuzi Mwenye uweza). Ash-Shuuraa -49-50. 


Na tunaamini kuwa: 

(Yeye ndiye Muumba mbingu na ardhi, Amekujaalieni mke na 
mume katika nafsi zenu, na katika wanyama nao (Akawaumba) 
dume na jike, Anakuzidishieni namna hii. Hapana 
kitu kama mfano wake. Naye ni Mwenye kusikia Mwenye 
kuona. Yeye ndiye Mwenye funguo za mbingu na ardhi. 
Humkunjulia riziki Amtakaye, na humpimia Amtakaye. Hakika 
Yeye ni Mjuzi wa kila kitu). Ash-Shuuraa -11-12. 


Na tunaamini kuwa: 

(Na hakuna mnyama yoyote katika ardhi ila riziki yake iko kwa 
Mwenyezi Mungu. Naye Anajua makao yake na mapitio yake. 
Yote yamo katika Kitabu chenye kubainisha). Huud -6. 


Na tunaamini kuwa: 

(Na ziko kwake funguo za ghaibu; hakuna azijuaye ila Yeye tu. 
Na Yeye Anajua kilioko nchi kavu na baharini. Na halidondoki 
jani ila Analijua. Wala punje katikagiza la ardhi, wala kinyevu, 
wala kikavu ila kimo katika Kitabu kinachobainisha). 
Al-An'aam -59. 


Na tunaamini kuwa: 

(Hakika ujuzi wa kiama uko kwa Mwenyezi Mungu. Na Yeye 
ndiye Anayeiteremsha mvua. Na Anavijua viliomo ndani ya 
matumbo ya uzazi. Na haijui nafsi yoyote itachuma nini kesho. 
Wala nafsi yoyote haijui itafia nchi gani. Hakika Mwenyezi 
Mungu ndiye Mwenye kujua, Mwenye khabari). Lugmaan -34. 








SIFA YA KUSEMA 











Tunaamini kuwa Allah Anasema wakati wowote Anapotaka na 
kwa njia yoyote Anayotaka. 

Allah Anasema: 

(Na Mwenyezi Mungu alinena na Musa kwa maneno). 

An-Nisaa -164. 


Na Akasema: 
(Na pindi alipo kuja Musa kwenye miadi yetu, na Mola wake 
Akamsemeza). Al-A’araf -143. 


Na Akasema: 
(Na Tulimwita upande wa kulia wa mlima na tukamsogeza 
kunong'ona naye). Maryam -52. 


Na tunaamini kuwa: 

(Sema: Laiti kuwa bahari ndio wino kwa maneno ya Mola 
wangu, basi bahari ingelimalizika kabla ya kumalizika maneno 
ya Mola wangu, hata tunge ileta mfano wa hiyo kuongezea). 
Al-Kahf -109. 


Na tunaamini kuwa: 

(Na lau kuwa miti yote iliyomo duniani ikawa ni kalamu, na 
bahari (ikawa wino), na ikaongezewa juu yake bahari nyengine 
saba, maneno ya Mwenyezi Mungu yasingelikwisha. Hakika 
Mwenyezi Munguni Mwenye nguvu, Mwenye hikima). 
Luqmaan -27. 


Na tunaamini kuwa maneno Yake ni ya ukamilifu uliokamilika 
na ya ukweli uliokamilika na yenye uadilifu uliokamilika. 

Allah Anasema: 

(Yametimia maneno ya Mola wako kwa kweli na uadilifu. 
Hapana awezaye kuyabadilisha maneno Yake. Na Yeye ndiye 
Mwenye kusikia na Mwenye kujua). Al-An'aam -115. 





Na Akasema: 
(Na nani Mkweli kuliko Mwenyezi Mungu?). An-Nisaa -87. 


Na tunaamini kuwa Our-ani ni maneno ya Allah, Aliyo yatamka 
kwa uhakika kabisa kwa kumfundisha Jibriyl aliyeiteremsha 
ndani ya kifua cha Mtume wa Allah Muhammad (s.a.w). 

Allah Anasema: 

(Sema: Ameiteremsha hii (Our-aan) Roho takatifu kutokana na 
Mola wako kwa haki). An-Nahl -102. 


Na Akasema: 

(Na kwa hakika huu ni Uteremsho wa Mola wa walimwengu 
wote. Ameuteremsha Roho muaminifu, (Jibrilu) Juu ya moyo 
wako, ili uwe katika Waonyaji. Kwa ulimi wa Kiarabu ulio 
wazi). Ash-Shv’araa-192-195. 








SIFA YA KUWEPO KWAKE JUU 








Tunaamini kuwa Allah yupo juu kabisa mbali na viumbe vyake 
kwa dhati Yake na kwa sifa Zake, na hii inatokana na kauli 
Yake Mwenyezi Mungu Mtukufu Aliposema: 

(Na Yeye ndiye Aliye juu, na ndiye Mkuu). Al-Bagarah -255. 


Na Akasema: 
(Malaika na roho hupanda Kwake katika siku ambayo muda 
wake ni miaka elfu hamsini). Al-Ma’aarij -4. 


Na Akasema: 

(Je! Mnadhani muko salama kwa (Allah) Ambaye Yuko 
mbinguni ya kuwa Yeye hatokudidimizeni ardhini tahamaki 
hiyo inataharaki?). Al-Mulk -16. 


Na Akasema: 
(Naye Ndiye Mwenye nguvu (Yuko) juu ya waja Wake). 
Al-An'aam -18. 





Na imekuja katika Sunnah (Mafundisho ya Mtume wa Allah 
(s.a.w): 

(Mrehemu aliye ardhini Atakurehemu aliye mbinguni). 
Kaipokea Abu Ya'ala na Atw-Twabaraaniy na Al-Haakim 


Na kuwepo mbinguni hakuna maana kuwa yupo katika 
mojawapo ya sayari zilizopo juu kama baadhi ya watu 
wanavyoweza kudhania, bali dunia yetu ukulinganisha na 
mbingu ni mfano wa doa dogo sana, bali hata haionekani. 
Kwani huko juu kuna nyota na sayari zilizoenea hata kama mtu 
atasafiri kwa kasi ya kupita kiasi (speed of light) basi atachukua 
mamilioni ya miaka na hatoweza kufika mwisho wake, na 
hata kama ataufikia mwisho wake, basi atakuta kuwa bado ipo 
anga isiyo na mwisho. Kwa hivyo ni Allah Peke Yake ndiye 
Mwenye kuelewa mfano wa kuwa juu Kwake Subhaanahu wa 
Ta'ala. 











ALLAH ANAYO ARSHI 





Allah Anasema: 

(Hakika Mola wenu ni Allah, Ambaye Ameziumba mbingu na 
ardhi kwa siku sita, kisha Akawa juu ya “Arshi Yake). 

Yunus -3. 


Na kuwa juu ya ‘Arshi Yake ni kuwa kunakonasibiana na 
utukufu wake Subhaanahu wa Ta’ala, hapana anaejua mfano 
wake isipokuwa Yeye. 


Na tunaamini kuwa Allah Akiwa juu ya ‘Arshi Yake, Yupo 
pamoja na viumbe Vyake kwa elimu Yake. Anasikia kauli zao 
na kuona vitendo vyao, huku Akiyaendesha mambo yao. 
Anamruzuku fakiri na Anampa ufalme Amtakaye na 
Anamuondolea ufalme amtakaye, Anamnyanyua amtakaye na 
Anamuangusha amtakaye, na tunaamini kwamba kheri yote imo 
mikononi Mwake Subhaanahu wa Ta’ala, na kwamba Yeye ni 
muweza wa kila jambo. 





Na Yeyote mwenye uwezo huo, basi bila shaka yupo pamoja na 
viumbe vyake kikweli huku akiwa juu ya Arshi yake kikweli, na 
ni Yeye Peke yake ndiye mwenye kuujua uhakika wake. 

Allah Anasema: 

(Hapana kitu kama mfano wake. Naye ni Mwenye kusikia 
Mwenye kuona). Ash-Shuuraa -11. 


Na Anasema: 

(Na Malaika watakuwa kandoni mwake (hizo mbingu) na 
Malaika wa namna nane watachukua 'Arshi ya Mola wako 
juu yao). Al-Haaggah -17. 


Sisi hatusemi kama wanavyosema wengine kuwa eti Allah yupo 
ardhini pamoja na viumbe Vyake, kwani tunaona kuwa kusema 
hivyo ni kukufuru au ni upotofu, kwa sababu kumpa Allah 
wasifu usiolingana naye ni kupunguza katika sifa Zake. 








SIFA YA KUSHUKA 








Tunaamini pia yale aliyotujulisha Mtume wake (s.a.w) kuwa 
Allah Anashuka katika mbingu za dunia kila usiku katika 
thuluthi ya mwisho na kusema: 

(Nani mwenye kuniomba nimkubalie, nani mwenye kuniomba 
nimpe, nani mwenye kuniomba maghfira nimghufirie). 
Alipoulizwa Imaam Ash-Shaafi’iy: 

'Vipi Allah Anashuka? Akajibu: Kwani vipi Alipanda? 

Na tunaamini kuwa Allah Atakuja Siku ya Qiyaamah 
kuwahukumu viumbe wake. 


Allah Anasema: 

(Sivyo hivyo! Itakapovunjwa ardhi vipande vipande. Na Akaja 
Mola wako na Malaika safu safu. Na ikaletwa Jahannamu siku 
hiyo, siku hiyo mtu atakumbuka! Lakini kukumbuka huko 
kutamfaa nini?). Al-Fajr -21-22. 











SIFA YA IRAADA (ATAKAVYO ALLAH) 








Tunaamini kuwa Allah Anatenda Atakavyo. 
Allah Anasema: 
(Atendaye Ayatakayo). Al-Buruuj -16. 


Na tunaamini kuwa zipo Irada namna mbili. 

Ya kwanza Anatujulisha katika kauli Yake : 

(Na lau kuwa Allah Alipenda wasingelipigana (Lau shaa'a 
Alaahu). Lakini Allah Hutenda Atakavyo). Al-Bagarah -253. 


Na hapa maana yake ni ‘kutaka’, kama ilivyo katika kauli 
Yake: 

Allah Anataka (In Kaana Allaahu Yuriydu) kukuachieni 
mpotee). Huud -34. 


Na uwezo mwingine ni wa kisharia, na Hamtakii isipokuwa 
Anayempenda, kamailivyo katika kauli Yake Subhaanahu wa 
Ta'ala: 

(Na Mwenyezi Mungu anataka kukukhafifishieni kwenye 
ut'iifu wake, na wanaotaka kufuata matamanio wanataka 
mkengeuke makengeuko makubwa). 

(Na maana yake hapa ni kuwa 'Hivi Ndivyo Anavyotaka Allah' 
lakini kakupeni uhuru wa kuchagua wenyewe mnakotaka 
kwenda). An-Nisaa -27. 


Na tunaamini kuwa Atakacho Allah katika mambo ya 
kilimwengu na ya kisharia yote ni katika hekima Yake, na 
hafanyi kitu bila ya kuwa na hekima kubwa ndani yake, na sisi 
huenda tukaijua hekima hiyo au tusijue kutokana na upungufu 
wa akili zetu. 

Allah Anasema: 

(Kwani Allah si muadilifu kuliko mahakimu wote?). 

Atw-Twiyn -8. 





Na Akasema: 
(Na nani aliye mwema zaidi katika kuhukumu kuliko Allah kwa 
watu wenye yakini?). Al-Maaidah -50. 








SIFA YA KUPENDA 








Na tunaamini kuwa Allah Subhaanahu wa Ta'ala Anawapenda 
wacha Mungu wake wanaompenda. 

Allah Anasema: 

(Sema: Ikiwa nyinyi mnampenda Allah basi nifuateni mimi, 
Allah Atakupendeni na Atakufutieni madhambi yenu). 

Al- “Imraan -31. 


Na Akasema: 
(Basi Allah atakuja leta watu anao wapenda nao wanampenda). 
Al-Maaidah -54. 


Na Akasema: 
(Hakika Allah Anawapenda wanaosubiri). Al- “Imraan -146. 


Na tunaamini kuwa Allah Huridhika zinapofuatwa sharia Zake 
na huchukizwa zisipofuatwa. 

Allah Anasema: 

(Mkikufuru basi Mwenyezi Mungu si mwenye haja nanyi, lakini 
hafurahii kufuru kwa waja Wake). Az-Zumar -7. 


Na Akasema: 

(Lakini Mwenyezi Mungu Kachukia kutoka kwao, na kwa hivyo 
Akawazuia na ikasemwa: Kaeni pamoja na wanao kaa!). 
At-Tawba -47. 


Na tunaamini kuwa Allah Huridhika na wale wanaoamini na 
kufanya mema. 


Allah Anasema: 
(Mwenyezi Mungu Yu radhi nao, na wao wako radhi naye. 
Hayo ni kwa anayemwogopa Mola wake). Al-Bayyinah -6. 





Na tunaamini kuwa Allah Anamkasirikia kila mwenye kustahiki 
kukasirikiwa katika makafiri na wasiokuwa makafiri. 


Allah Anasema: 

(Wanaomdhania Mwenyezi Mungu dhana mbaya. Utawafikia 
mgeuko mbaya, na Allah Awakasirikie).Al-Fat-h -6. 

Na Akasema: 

(Lakini aliyekifungulia kifua chake kukataa - basi hao ghadhabu 
ya Allah ipo juuyao, na wao watapata adhabu kubwa). 

An-Nahl -106. 








WAJHI WA ALLAH 








Na tunaamini kuwa Allah Anao wajihi wenye utukufu na 
ukarimu. 

Allah Anasema: 

(Unabaki Wajihi wa Mola wako wenye utukufu na ukarimu). 
Ar-Rahmaan -27. 








MIKONO 








Tunaamini kuwa Allah Anayo mikono miwili mitukufu. 

Allah Anasema: 

(Bali mikono yake (miwili -yadaahu) iwazi. Hutoa 
Apendavyo). Al-Maaidah -64. 


Na Akasema: 

(Na wala hawakumhishimu Allah kama Anavyostahiki kadiri 
Yake. Na Siku ya Qiyaamah ardhi yote itakuwa mkononi 
Mwake, na mbingu zitakunjwa katika mkono Wake wa kuume. 
Subhaanahu wa Ta'ala Ametakasika na Ametukuka na hayo 
wanayomshirikisha nayo). Az-Zumar -67. 





(Siku ya Ridhwaan Waislamu walipofungamana na Mtume wa 
Allah (s.a.w) chini ya mti kwa kumpa mkono wote kwa pamoja, 
mmoja baada ya mwengine, na Allah Akateremsha kauli Yake: 
(Bila Shaka wale wanaofungamana nawe, kwa hakika 
wanafungamana na Allah. Mkono wa Allah uko juu ya 
mikono yao). Al-Fat-h -10. 


leleweke kuwa Allah Anaposema Anayo mikono au macho, 
haina maana kuwa mikono Yake ni sawa na mikono yetu, au 
macho Yake ni sawa na macho yetu - AstaghfiruLlaah. Meza 
inayo miguu na viti vina miguu, lakini miguu ya viti na ya meza 
ni tofauti na miguu ya mwanaadamu aloitengeneza meza ile, 
kwani sifa ya mtengenezaji lazima iwe tofauti na sifa ya 
kilichotengenezwa, ama sivyo mtengenezaji na 
kilichotengenezwa watakuwa kitu kimoja. Na Allah Ndiye 
mwenye kupigiwa mifano bora, sifa Zake Subhaanahu wa 
Ta'ala haziwezi kufananishwa na sifa zetu. Lakini wakati huo 
huo lazima tukikubali kila Alichojinasibisha nacho Subhaanahu 
wa Ta'ala). 








MACHO 








Na tunaamini kuwa Allah Anayo macho mawili kikweli, na hii 
inatokana na kauli Yake Subhaanahu wa Ta'ala Aliposema 
kumwambia Nuuh (s.a.w): 

(Na unda jahazi mbele ya macho yetu na kwa mujibu wa ufunuo 
wetu). Huud -37. 


Na Mtume wa Allah (s.a.w) amesema: 

(Pazia yake ni nuru, na lau kama Ataiondoa basi nuru ya Wajihi 
Wake ingeunguza kila ilichokifikia). 

Na alipokuwa akihadithia juu ya Ad-Dajjaal alisema: 

(Dajjaal ana chongo na Mola wenu Hana chongo). 


Na tunaamini kuwa macho yetu hayamfikii kumuona Allah. 


Allah Anasema: 





(Macho hayamfikilii, bali Yeye anayafikilia macho. Naye ni 
Mjuzi, Mwenye khabari." Al-An’aam -103. 





WAISLAMU WATAMUONA ALLAH SIKU YA 











OIYAMA 
Na tunaamini kuwa Waislamu watamuona Mola wao Siku ya 
Oiyaamah. 
Allah Anasema: 


(Zipo nyuso siku hiyo zitang'ara. Zinamwangallia Mola wao). 
Al-Qiyaamah -22-23. 


Na tunaamini kuwa Allah Subhaanahu wa Ta’ala hana mfano 
wake katika ukamilifu wa sifa Zake. 


Allah Anasema: 
(Hapana kitu kama mfano Wake. Naye ni Mwenye kusikia 
Mwenye kuona). Ash-Shuuraa -11. 


Na tunaamini kuwa Allah Hashikwi na usingizi wala halali. 
Allah Anasema: 
(Hashikwi na usingizi wala kulala). Al-Bagarah -255. 


Na tunaamini kuwa Allah Hamdhulumu mtu, na hii inatokana na 
ukamilifu wa uadilifu Wake Subhaanahu wa Ta'ala, na kwamba 
hapana Asichokijua katika matendo ya waja Wake, na kwamba 
Hashindwi na chochote, kwani Anapotaka chochote kiwe 
hukiambia tu; 'Kuwa' na kikawa. 


Allah Anasema: 
(Hakika amri Yake Anapotaka kitu ni kukiambia tu: Kuwa! Na 
kikawa). Yaasiyn -82. 


Na tunaamini kuwa Allah Haguswi na uchovu wala tabu ya aina 


yoyote ile. 
Allah Anasema: 





(Na bila ya shaka Sisi tumeziumba mbingu na ardhi na vilio 
baina yao mnamo siku sita; na wala hayakutugusa machofu). 
Oaaf -38. 


Na tunakiamini kila Alichojithibitishia nafsi Yake, Akasema 
kuwa Anacho, basi sisi tunaamini kuwa Anacho kwa uhakika, 
na tunaamini pia kila alichotujulisha Mtume wake (s.a.w) juu ya 
Mola wake, katika Majina Yake mazuri mazuri na Sifa Zake 
njema. 


Lakini tunakataa mambo mawili, nayo ni: 

1. Kufananisha (kushabihisha). Nako ni kutamka kwa ulimi 
au kwa moyo kuwa wasifu wa Allah unafanana na wasifu wa 
viumbe Vyake. 

2. Na pia tunakataa kukisia. Nako ni kujisemeza moyoni au 
kutamka kwa ulimi kuzikisia sifa za Allah kuwa labda ni 
hivi au vile. 


Na tunakanusha kila Allah Alichojikanushia nafsi Yake, au kile 
alichokikanusha Mtume wake (s.a.w), na tunakinyamanzia kila 
Alichokinyamazia, na tunaamini kuwa hii ndiyo njia sahihi, 
kwani kila Alichojikanushia nafsi Yake ni habari kutoka Kwake, 
na Yeye Subhaanahu wa Ta'ala ndiye mwenye kuijua nafsi 
Yake na ndiye Msema kweli kupita wote, Mwenye 
mazungumzo bora kupita wote, waja Wake hawana uwezo wa 
kujua chochote juu Yake bila Yeye kuwajulisha. 





TANBIH 











Kila tulichokitaja katika sifa za Allah, iwe kwa urefu au kwa 
ujumla, katika kuthibitisha au katika kukanusha, yote 
tumeyanukuu kutoka katika kitabu cha Allaah (Our-aan) au 
mafundisho ya Mtume Wake (s.a.w) (Sunnah) iliyo sahihi nayo 
pia ni itikadi waliyokuwa nayo Maimamu wetu wema 
waliotangulia. 





Tunaona kuwa inawajibika kuzifasiri nassw (dalili) zilizomo 
ndani ya Our-aan kwa uhakika wake kama Anavyozistahiki 
Allah, na tunajitenga mbali na njia ya wageuzaji wa maana wale 
waliozigeuza maana na kuzifasiri kwa njia Asiyoitaka Allah 
Subhaanahu wa Ta'ala, na tunajitenga mbali na njia ya 
wabadilishaji waliobadilisha, mbali na maana iliyokusudiwa, na 
pia tunajitenga mbali na wazidishaji waliozidisha na kuzifanya 
sifa zake kuwa ni za kumfananisha. 


Tuna hakika kuwa yale yaliyomo ndani ya Kitabu cha Allah na 
ndani ya mafundisho ya Mtume Wake (s.a.w) ni haki 
isiyopingana, na hii inatokana na kauli Yake Subhaanahu wa 
Ta'ala Aliposema: 

(Hebu hawaizingatii hii Qur-aan? Na lau kuwa imetoka kwa 
asiye kuwa Allah bila ya shaka wangeli kuta ndani yake 
khitilafu nyingi). An-Nisaa -82. 


Na kwa vile kauli zinazopingana huwa zinabishana, na hili ni 
jambo lisiliowezekana katika habari Anazotupa Allah 
Subhaanahu wa Ta’ala na anazotupa Mtume wake (s.a.w). Na 
yeyote anaedai kuwa ndani ya Kitabu cha Allah au ndani ya 
mafundisho ya Mtume Wake (s.a.w) yamo maneno 
yanayopingana, akasema hayo kwa kukusudia au kwa vile moyo 
wake umekwenda upande, basi huyo anatakaiwa atubu kwa 
Mola wake na atoke ndani ya upotofu wake. 


Na yeyote anayedhani kuwa kuna upungufu wowote ndani ya 
Kitabu cha Allah au ndani ya mafundisho ya Mtume wake 
(s.a.w) au baina yao, basi huyo ima ana upungufu wa elimu au 
uchache wa fahamu au ana upungufu katika kuzingatia kwake, 
kwa hivyo aitafute elimu na ajitahidi katika kuzingatia mpaka 
ukweli utakapombainikia. Na kama haukumbainikia, basi 
amtafute mwenye elimu kupita yeye na aachane na upotofu 
wake, na aseme kama wanavyosema wale waliobobea katika 
elimu: 

(Tumeamini, zote zimetoka kwa Mola wetu). Al-Imran -7. 





Na ajue ya kuwa Our'aan na Sunnah haviwezi kugongana wala 
kupingana wala hapana hitilafu baina yake. 





MALAIKA 











Na tunaamini juu ya Malaika wa Allah kama ulivyokuja wasfu 
wao ndani ya Our-aan kwamba wao ni: 

(Bali hao ni watumwa walio tukuzwa. Hawamtangulii kwa 
neno, nao wanafanya amri Zake)............. 


Allah Amewaumba ili wamuabudu na kumtii. 

Allah Anasema: 

(Hawafanyi kiburi wakaacha kumuabudu, wala hawachoki. 
Wanamtakasa usiku na mchana, wala hawanyong'onyei). 
Al-Anbiyaa -19-20. 


Allah Akatujaalia tusiweze kuwaona, na Aliwafanya wengine 
kati ya waja Wake kuweza kuwaona, kwani Mtume (s.a.w) 
alimuona Jibriyl (s.a.w) akiwa katika umbile lake la kweli ana 
mbawa mia sita, akiwa ameifunika anga yote juu yake. 


Jibriyl (s.a.w) aliwahi pia kuonekana na Bibi Maryam akiwa 
katika umbile la binaadamu aliyekamilika, akazungumza naye, 
na aliwahi pia kumjia Mtume (s.a.w) akiwa pamoja na 
Maswahaba wake (r.a) akiwa katika umbile la mwanamume 
asiyejulikana wala hapakuwa na ishara yoyote usoni mwake 
kama ni mtu aliyetoka safari ndefu, akaliegemeza goti lake juu 
ya goti la Mtume wa Allah (s.a.w) na kuuweka mkono wake juu 
ya paja la Mtume wa Allaah (s.a.w), kisha akazungumza naye 
huku Mtume (s.a.w) akimjibu, na baada ya kuondoka ndipo 
Mtume (s.a.w) akawaambia Maswahaba wake (r.a) kuwa yule 
alikuwa Jibriyl (s.a.w). 


Na tunaamini kuwa Malaika wana kazi zao maalum walizopewa 
na Mola wao. Jibriyl (s.a.w)ni mletaji wahyi kwa Mitume. 
Anawateremshia kutoka kwa Allah na kuwafikishia anaotumwa 
kuwafikishia katika Mitume wake Subhaanahu wa Ta'ala. Na 
yupo Mikaaiyl aliyepewa kazi ya kuteremsha mvua na ya mazao 





anapopewa amri na Allah. Na yupo Israafiyl mwenye kazi ya 
kupuliza parapanda (baragumu) siku ya Qiyaamah. Na yupo 
Malaika wa kifo aliyepewa kazi ya kutoa roho wakati wa kufa, 
na yupo Malaika wa majabali, na yupo Malik mlinzi wa mlango 
wa Motoni, na wapo Malaika wanaowashughulikia watoto 
wachanga matumboni mwa mama zao, na wengine waliopewa 
kazi ya kuwahifadhi wanaadamu na wengine wenye kuandika 
“amali zao, na kila mtu ana Malaika wawili. 


Allah Anasema: 

(Wanapopokea wapokeaji wawili, wanaokaa kuliani na 
kushotoni, Hatamki neno ila karibu yake yupo mwangalizi 
tayari (kuandika)). Oaaf -17-18. 


Na wengine wana kazi za kuwauliza maiti baada ya kufikishwa 
kaburini, wanajiwa na Malaika wawili na kumuuliza Nani Mola 
wake, nini dini yake, nani mtume wake? 

Allah Anasema: 

(Allah Huwatia imara wenye kuamini kwa kauli imara katika 
maisha ya dunia na katika Aakhirah. Na Allah huwaacha 
kupotea hao wenye kudhulumu. Na Allah Hufanya apendavyo). 
Ibraahiym -27. 


Na wapo Malaika waliopewa kazi ya kuwashughulikia watu wa 
Peponi. 

Allah Anasema: 

(Na Malaika wanawaingilia katika kila mlango. (Wakiwaambia) 
Assalaamu “Alaykum! Amani iwe juu yenu, kwa sababu ya 
mlivyosubiri! Basi ni mema mno malipo ya Nyumba ya 
Aakhirah). Ar-Ra'ad -23-34. 


Na Mtume wa Allah (s.a.w) alitujulisha kuwa ndani ya 'Baytul 
Ma'amuur', iliyopo mbinguni wanaingia na kuswali ndani yake 
kila siku Malaika elfu sabini wakishamaliza hawaipati fursa ya 
kurudi humo tena. 








VITABU 











Na tunaamini kuwa Allah Amewateremshia Mitume Vitabu ili 
viwe hoja na mwangaza kwa walimwengu kwa ajili ya 
kuwafundisha hekima na kwa ajili ya kuwatakasa. 


Na tunaamini kuwa Allah Amemteremshia kila Mtume Kitabu. 
Allah Anasema: 

(Kwa hakika tuliwatuma Mitume Wetu kwa dalili waziwazi, na 
tukateremsha Kitabu pamoja nao na Mizani, ili watu wasimamie 
uadilifu). Al-Hadiyd -25. 


Na katika vitabu hivyo tunavyovijua ni: 
1. Taurati; Allah Alimteremsia Nabii Muusa (s.a.w), na hiki ni 
Kitabu kitukufu kupita vyote vya Bani Israaiyl. 


Allah Anasema: 

(Hakika Sisi Tuliteremsha Taurati yenye uongofu na nuru, 
ambayo kwayo Manabii walionyenyekea Kislamu, na wacha 
Mungu, na Wanachuoni, waliwahukumu Mayahudi; kwani 
walikabidhiwa kukihifadhi Kitabu cha Allah. Nao wakawa ni 
mashahidi juu yake). Al-Maaidah -44. 


2. Injili; Allah alimteremshia Nabii “Issa (s.a.w), na hiki 
kinakisadikisha Taurati na kukikamilisha. 

Allah Anasema: 

(Na tukampa Injili iliyomo ndani yake uongofu, na nuru na 

inayosadikisha yaliyokuwa kabla yake katika Taurati, na 

uongofu na mawaidha kwa wacha Mungu). Al-Maaidah -46. 


3. Zaburi; Aliyopewa Nabii Daawuud (s.a.w). 
4. Sahifa (Suhuf); Walizoteremshiwa Nabii Ibraahiym na 
Muusa (s.a.w). 


5. Qur-aan tukufu; Aliyoteremshiwa Mtume wetu Muhammad 
(s.a.w) mwisho wa ma Nabii. 





Allah Anasema: 
(Ni uongofu kwa watu, na hoja zilizo wazi za uongofu na 
upambanuzi). Al-Bagarah -185. 


Na Akasema: 
(Kinachosadikisha yaliyokuwa kabla yake katika Vitabu na 
kuyalinda). Al-Maaidah -48. 


Kwa Kitabu hiki Allah Akavifuta vilivyotangulia na Akachukua 
Yeye mwenyewe jukumu la kukilinda ili kibaki kuwa hoja kwa 
viumbe wote mpaka siku ya Oiyaamah. 


Allah Anasema: 
(Hakika Sisi ndio Tulioteremsha Ukumbusho huu, na hakika 
Sisi ndio Tutaoulinda). Al-Hijr -9. 


Ama Vitabu vilivyotangulia, vilikuwa vikiletwa kwa ajili ya 
wakati maalum, na ukishamalizika wakati wake vinaletwa 
vingine kuchukua nafasi yake, na hii ndiyo maana havikuwa na 
uwezo wa kujilinda kutokana na ubadilishaji. 


Allah Anasema: 
(Miongoni mwa Mayahudi wamo ambao hubadilisha maneno na 
kuyatoa mahala pake). An-Nisaa -46. 


Na Akasema: 

(Basi ole wao wanaoandika kitabu kwa mikono yao, kisha 
wakasema: Hiki kimetoka kwa Allah, ili wachumie kwacho pato 
dogo. Basi ole wao kwa yale iliyoandika mikono yao, na ole 
wao kwa yale wanayoyachuma). Al-Baqarah -79. 


Na Akasema: 

(Sema: Nani aliyeteremsha Kitabu alichokuja nacho Muwsaa, 
chenye nuru na uongofu kwa watu, mlichokifanya kurasa kurasa 
mkizionyesha, na mengi mkiyaficha). Al-An'aam -91. 





Na Akasema: 

(Na wapo baadhi yao wanaopindua ndimi zao katika kusoma 
Kitabu ili mdhanie kuwa hayo yanatoka Kitabuni, na wala 
hayatoki Kitabuni. Na husema: Haya yametoka kwa Allah. Na 
wala hayatoki kwa Allah. Na wanamsingizia Allah uongo na 
wao wanajua. 

Haiwezi kuwa mtu aliyepewa na Allah Kitabu na hikima na 
Unabii kisha awaambie watu: Kuweni wa kuniabudu mimi 
badala ya Allah. Bali atawaambia: Kuweni wenye kumuabudu 
Mola wa viumbe vyote, kwa kuwa nyinyi mnafundisha Kitabu 
na kwa kuwa mnakisoma). Aali- “Imraan -78-79. 


Na Akasema: 

(Enyi Watu wa Kitabu! Amekwishakujieni Mtume wetu 
anayekufichulieni mengi mliyokuwa mkiyaficha katika Kitabu, 
na anayesamehe mengi. Bila shaka imekujieni kutoka kwa Allah 
nuru na Kitabu kinachobainisha). Al-Maaidah -15. 





MITUME 











Na tunaamini kuwa Allah Amewatuma kwa waja Wake Mitume 
ili wawe wabashiri na waonyaji. 

Allah Anasema: 

(Mitume hao ni wabashiri na waonyaji, ili watu wasiwe na hoja 
Juu ya Allah baada ya kuletewa Mitume. Na Allah ni Mwenye 
nguvu, Mwenye hikima). An-Nisaa -165. 


Na tunaamini kuwa Muhammad ni mbora wa Mitume wote, 
kisha Ibrahim kisha Mussa kisha Nuh kisha Issa mwana wa 
Maryam, na hawa ndio waliohusishwa katika aya ifuatayo. 

Allah Anasema: 

(Na tulipochukua ahadi kwa Manabu na kwako wewe 
(Muhammad), na Nuuh na Ibraahiym na ‘Iysaa mwana wa 
Mariamu, na tulichukua kwao ahadi ngumu). Al-Ahzaab -7. 





Na tunaamini kuwa shari'ah ya Muhammad (s.a.w) imekusanya 
fadhila zote walizokuja nazo Mitume waliotangulia. 

Allah Anasema: 

(Amekuamrisheni Dini ile ile alyomuusia Nuwh na 
tuliyokufunulia wewe, na tuliyowausia Ibraahiym na Muwsaa na 
‘Iysaa, kwamba shikeni Dini wala msifarikiane kwayo). 
Ash-Shuuraa -13. 


Na tunaamini kuwa Mitume wote ni watu, viumbe na hawana 
uwezo wowote wa kuumba au kugawa rizki wala hawajui 
ghaibu nk. 

Allah Anasema: 

(Wala sikwambiini kuwa nina khazina za Allah; wala kuwa 
mimi najua mambo ya ghayb; wala sisemi: Mimi ni Malaika). 
Huud -31. 


Allah Alimuamrisha Muhammad (s.a.w) atamke maneno 
yafuatayo: 

(Sema: Mimi sikwambiini kuwa ninazo khazina za Allah. Wala 
sijui mambo yaliyofichikana. Wala sikwambiini kuwa mimi ni 
Malaika). Al-An'aam -50. 


Na akaamrishwa pia atamke: 
(Sema: Siimilikii nafsi yangu manufaa wala madhara, ila 
apendavyo Allah). Al-A’araaf -188. 


Na akaamrishwa pia atamke: 

(Sema: Mimi sina mamlaka ya kukudhuruni wala kukuongozeni. 
Sema: Hakika hapana yeyote awezaye kunilinda na Allah, wala 
sitapata pa kukimbilia isipokuwa kwake Yeye tu). 

Al-Jinn -21-22. 


Na tunaamini kuwa wao ni waja wa Allah Aliowakirimu kwa 
kuwapa ujumbe. 

Allah Anasema: 

(Enyi kizazi tuliyowachukua pamoja na Nuwh! Hakika yeye 
alikuwa mja mwenye shukrani). Al-Israa -3. 





Na Akasema: 
(Ametukuka Aliyeteremsha Furgaan kwa mja Wake, ili awe 
mwonyaji kwa walimwengu wote). Al-Furgaan -1. 


Na juu ya Mitume wengine Akasema: 
(Wakumbuke waja wetu, Ibraahiym na Is-haag na Yaa'guwb 
waliokuwa na nguvu na busara). Swaad -45. 


Na Akasema: 
(Na Daawuwd Tukamtunukia Sulaymaan. Alikuwa mja mwema. 
Na hakika alikuwa mwingi wa kutubia). Swaad -30. 


Na juu ya “Issa mwana wa Maryam Allah Anasema: 
(Hakuwa yeye (Iysaa) ila ni Mtumwa Tuliyemneemesha na 
tukamfanya ni mfano kwa Wana wa Israili). Az-Zukhruf -59. 


Tunaamini pia kuwa Allah Subhaanahu wa Ta'ala 
Amekamilisha ujumbe wake kwa kumleta Muhammad 
(s.a.w) kama ni Mtume kwa watu wote. 

Allah Anasema: 

(Sema: Enyi watu! Hakika mimi ni Mtume kwenu nyinyi nyote, 
niliyetumwa na Allah Mwenye ufalme wa mbingu na ardhi. 
Hapana mungu ila Yeye Anayehuisha na Anayefisha. Basi 
muaminini Allah na Mtume Wake asiyejua kusoma na 
kuandika, ambaye anamuamini Allah na maneno Yake. Na 
mfuateni yeye ili mpate kuongoka). Al-A’araf -158. 





DINI YA ALLAH 











Na tunaamini kuwa dini aliyokuja nayo ni Islam aliyoridhika 
nayo Allah kwa waja Wake. Na kwamba Allah Haikubali dini 
nyingine isipokuwa hii. 

Allah Anasema: 

(Bila ya shaka Dini mbele ya Allah ni Uislamu). 

Aali- “Imraan -19. 





Na Akasema: 

(Leo Nimekukamilishieni Dini yenu, na Nimekutimizieni neema 
Yangu, na Nimekupendeleeni Uislamu uwe ndiyo Dini). 
Al-Maaidah -3. 


Na Akasema: 

(Na anayetafuta dini isiyokuwa Uislamu haitakubaliwa kwake. 
Naye Aakhirah atakuwa katika wenye khasara). 

Aali- “Imraan -85. 


Na tunaamini kuwa yeyote atakayedai kuwa ipo dini nyengine 
inayokubaliwa na Allah isiyokuwa Islamu, kama vile dini ya 
Kiyahudi au ya Kinasara au dini nyengine yoyote, huyo 
anakuwa amekufuru, na lazima atubu kwa kufru yake hiyo. 
Akitubu anasamehewa, ama asipotubu huyo anauliwa kama ni 
Murtaddi, kwa sababu anakuwa ameikadhibisha Our-aan tukufu. 


Na tunaamini kuwa hapana tena Mtume baada ya Muhammad 
(s.a.w), na yeyote atakayejidai utume baada yake au akamsadiki 
mwenye kujidai utume anakuwa kafir, kwa sababu anakuwa 
amemkadhibisha Allaah na Mtume Wake na Waislamu wote. 





MAKHALIFA WAONGOFU 











Na tunaamini kuwa Mtume wa Allah (s.a.w) anao Makhalifa 
waongofu waliouongoza ummah baada ya kufa kwake kwa 
kueneza elimu na da'awah na uongozi, na kwamba mbora wao 
ni Abu Bakr Asw-Swiddiyg (r.a) akifuatiwa na “Umar Bin Al- 
Khattwaab (r.a) kisha “Uthmaan Bin “Affaan (r.a), kisha “Aliy 
Bin Abi Twaalib (r.a), na huu ndio mpangilio wao katika 
kufadhilishwa kwao. 


Na tunaamini kuwa ummah ule ndio umma bora kupita zote, na 
hii inatokana na kauli yake Allah Alipowaambia: 

(Nyinyi ndio ummah bora kuliko umma zote waliodhihirishiwa 
watu, kwa kuwa mnaamrisha mema na mnakataza maovu, na 
mnamuamini Allah). Aali-“Imran -110. 





Na tunaamini kuwa walio bora kupita wote ni Maswahaba (r.a), 
kisha waliokuja baada yao, kisha waliokuja baada yao, na 
kwamba wangali wapo watu wenye kuidhihirisha haki bila 
kujali lawama za wanaowalaumu, mpaka siku Allaah 
atakapoleta amri Yake. 


Na tunaitakidi kuwa yaliyotokea baina ya Maswahaba (r.a) 
katika fitna na mapambano, yanatokana na jitihada zao katika 
uamuzi. Wapo waliosibu mna wapo waliokosea, 
na kama alivyosema Mtume wa Allah (s.a.w): 

"Mwenyezi kusibu anapata ujira mara mbili, na mwenye 
kukosea anapata ujira mara moja." 


Na kwamba Allah Atawasamehe makosa yao, na tunaamini 
kuwa lazima tuache kuwasema vibaya, na badala yake 
tuwaseme kwa wema, na tusiwataje isipokuwa kwa kuzitaja sifa 
wanazozistahiki, na tuziondoe chuki zetu juu yao. 

Allah Anasema: 

(Hawawi sawa miongoni mwenu wenye kutoa kabla ya Ushindi 
na wakapigana vita. Hao wana daraja kubwa zaidi kuliko wale 
ambao waliotoa baadae na wakapigana. Na wote hao Allah 
Amewaahidia wema). Al-Hadiyd -10. 


Na Akasema: 

(Na waliokuja baada yao (wakawa wanawapenda Waislamu 
waliotangulia wanawaombea du'aa) wanasema: Mola wetu! 
Tughufirie sisi na ndugu zetu waliotutangulia (kufa) katika 
Uislamu, wala usijaalie ndani ya nyoyo zetu undani kuwafanyia 
Waislamu (wenzetu). Mola wetu! Hakika Wewe ni Mpole na 
Mwenye kurehemu). Al-Hashr -10. 








SIKU YA MWISHO 








Tunaamini kuwa Siku ya Mwisho ndiyo Siku ya Qiyaamah, 
ambapo hapana tena siku nyingine baada yake, na siku hiyo 
Allah Atawafufua waja wake kwa ajili ya kuwaingiza katika 





nyumba ya neema 'Peponi', au katika nyumba ya adhabu 
iumizayo 'Motoni'. 


Tunaamini kuwa watu watafufuliwa baada ya baragumu 
kupigwa, kama Allah Alivyosema: 

(Na litapulizwa barugumu, wazimie waliomo mbinguni na 
waliomo katika ardhi, isipokuwa Aliyemtaka Allah. Kisha 
litapulizwa mara nyengine. Hapo watainuka wawe wanangojea). 
Az-Zumar -68. 


Kisha watu watasimamishwa mbele ya Allah wakiwa kama siku 
waliyozaliwa bila viatu wala nguo (kama ilivyoelezwa katika 
Swahiyh Al-Bukhaariy na Muslim — Imepokelewa kuwa Bibi 
“Aaishah (r.a) alimuuliza Mtume (s.a.w): 

(Watu watafufuliwa wakiwa uchi kila mmoja anamtizama 
mwenzake?" Mtume (s.a.w) akamwambia: "Ewe Aisha! mambo 
siku hiyo yatakuwa magumu kuliko hivyo." 

Watu hawatakuwa na wakati wa kutazamana - mambo yatakuwa 
magumu sana- Ya rabbi sallim). 


Allah Anasema: 

(Siku Tutakapozikunja mbingu kama mkunjo wa karatasi za 
vitabu. Kamatulivyoanza umbo la mwanzo tutalirudisha tena. Ni 
ahadi iliyo juu yetu. Hakika Sisi ni watendao). Al-Anbiyaa -104. 


Na tunaamini kuwa watu watapewa madaftari yao kwa mkono 
wa kulia au nyuma ya migongo yao au kushotoni mwao. 


Allah Anasema: 

(Ama atakayepewa daftari lake kwa mkono wa kulia. Basi huyo 
atahesabiwa hisabu nyepesi. Na arudi kwa ahli zake na furaha. 
Na ama atakayepewa daftari lake kwa nyuma ya mgongo wake. 
Basi huyo ataomba kuteketea. Na ataingia Motoni). 
Al-Inshigaag -7-12. 





Na Akasema: 

(Na kila mtu tumemfungia “amali yake shingoni mwake. Na 
Siku ya Qiyaamah tutamtolea kitabu atakachokikuta kiwazi 
kimekunjuliwa. 

Ataambiwa: Soma kitabu chako! Nafsi yako inakutosha leo 
kukuhesabu). Al-Israa -13-14. 


Na tunaamini kuwa mizani zitawekwa Siku ya Qiyaamah na 
kwamba hapana atakayedhulumiwa. 

Allah Anasema: 

(Basi anayetenda chembe ya wema, atauona! Na anayetenda 
chembe ya uovu atauona!). Zilzaal -7-8. 


Na Akasema: 

(Ama wale ambao mizani zao zitakuwa nzito, hao ndio wenye 
kufanikiwa. Na wale ambao mizani zao zitakuwa nyepesi, hao 
ndio walio zitia khasarani nafsi zao, na katika Jahannamu 
watadumu. Moto utababua nyuso zao, nao watakuwa na nyuso 
zilizokunjana). Al-Muuminuun -102-104. 











SHAFA’ AH 





Na tunaamini kuwa ipo Shafa'ah (msamaha) mkubwa wa 
Mtume wa Allah (s.a.w) atakapowaombea umma wake baada ya 
kupewa idhini hiyo na Mola wake Subhaanahu wa Ta'ala, na 
baada ya watu kuona dhiki na kuanza kuwaendea Manabii 
(kama Nabii) Nuuh kisha Ibraahiym kisha Muusa kisha ‘Issa 
(s.a.w) mpaka watakapoishia kwake Muhammad (s.a.w). 


Na tunaamini pia kuwa wale watakaoingia Motoni katika 
Waislamu (tu) nao pia wataombewa Shafa’ah watolewe humo, 
na Shafa’ah hii ni kwa ajili ya Mtume wa Allah (s.a.w) na 
Mitume wengine na watu wema na Malaika, na tunaamini 
kwamba Allah Atawatoa Motoni pia makundi kwa makundi ya 
Waislamu kwa fadhila Zake tu na rehma Zake, bila hata 
kuombewa Shafa’ah. 








HODHI NA SWIRAAT 











Na tunaamini kuwa Mtume wa Allah (s.a.w) ana hodhi lake, na 
maji yake ni meupe kuliko maziwa na matamu kuliko asali, na 
yenye harufu nzuri kuliko miski. Urefu wake hodhi hilo ni 
mwendo wa mwezi mzima, na upana wake mwendo wa mwezi 
mzima na vyombo vyake vinang'aa kama nyota za mbinguni. 
Waislamu watakunywa humo, na atakayekunywa hatopata kiu 
tena. 


Tunaamini kuwa ipo 'Swiraat' itakayowekwa juu ya Jahannam, 
na watu watapita juu yake, na kasi zao zitakuwa kiasi cha “amali 
zao. Wapo watakaopita kama umeme, na wengine kama upepo, 
na wengine kama ndege, na Mtume wa Allah (s.a.w) atakuwa 
juu yake huku akisema: "Ya rabbi Sallim sallim" (Allah 
Salimisha Salimisha). 


Na tunaamini kila kilichokuja katika mafundisho ya Mtume 
(s.a.w) kuhusu Siku hiyo pamoja na vitisho vyake - 
Tunamuomba Allah Atusaidie. 





PEPO NA MOTO 











Na tunaamini juu ya Pepo na Moto, na kwamba Pepo ni nyumba 
ya neema Aliyowaandalia Allah waja wake wema wamchao. 
Ndani yake mna yale ambayo macho hayajapata kuyaona, wala 
masikio kuyasikia wala halijapata kumpitikia mtu yeyote nafsini 
mwake. 


Allah Anasema: 

(Nafsi yoyote haijui waliyofichiwa katika hayo yanayofurahisha 
macho - ni malipo ya yale waliyo kuwa wakiyatenda). 
As-Sajdah -17. 





Na Moto ni nyumba ya adhabu Aliyoitayarisha Allah 
Subhaanahu wa Ta'ala kwa ajili ya makafiri madhalimu. Ndani 
yake mna kila aina ya adhabu ambazo hazijapata kumpitikia mtu 
yeyote nafsini mwake. 


Allah Anasema: 

(Na wakiomba msaada watasaidiwa kwa kupewa 
maji kama mafuta yaliyotibuka. Yatayowababua nyuso zao. 
Kinywaji hicho ni kiovu mno!). Al-Kahf -29. 


Na Akasema: 

(Hakika Allah Amewalaani makafiri na Amewaandalia Moto 
unaowaka kwa nguvu. Watadumu humo milele. Hawampati 
mlinzi wala wa kuwanusuru. Siku ambayo nyuso zao 
zitapinduliwa pinduliwa katika Moto. Watasema: Laiti 
tungelimtii Allah, na tungelimtii Mtume!). Al-Ahzaab -64-66. 











MASWALI YA KABURINI 





Na tunaamini juu ya mtihani wa kaburini, wakati mtu 
atakapoulizwa nani Mola wake na ipi dini yake na yupi Mtume 
wake. 

Allah Anasema: 

(Allah Huwatia imara wenye kuamini kwa kauli imara katika 
maisha ya dunia na katika Aakhirah). Ibraahiym -27. 


Na tunaamini juu ya neema za kaburini. 

Allah Anasema: 

(Wale ambao Malaika huwafisha katika hali njema, 
wanawaambia: Amani iwe juu yenu! Ingieni Peponi kwa sababu 
ya yale mliyokuwa mkiyatenda). An-Nahl -32. 








ADHABU YA KABURINI 











Na tunaamini juu ya adhabu ya kaburini kwa madhalimu na 
makafiri. 

Allah Anasema: 

(Na lau ungeliwaona madhaalimu wanavyokuwa katika 
mahangaiko ya mauti, na Malaika wamewanyooshea mikono 
wakiwambia: Zitoeni roho zenu! Leo mtalipwa adhabu ya 
fedheha kwa sababu ya mliyokuwa mkiyasema juu ya Allah 
yasiyo ya haki, na mlivyokuwa mkizifanyia kiburi Ishara Zake). 
Al-An'aam -93. 


Katika mlango huu zipo Hadiyth nyingi zilizo sahihi, na kila 
Muislamu anatakiwa aamini yote yaliyomo ndani ya Our-aan na 
ndani ya Sunnah (Mafundisho ya Mtume wa Allah (s.a.w) 
yanayohusu mambo ya ghaibu na wala asiyakatae kwa sababu 
hayalingani na mambo yanayotendeka duniani, kwani ya 
Aakhirah hayakisiwi na haya ya duniani kutokana na hitilafu 
kubwa sana iliyopo baina ya mawili hayo- 

Wa Allaahu | Musta’aan. 











QADAR 





Tunaamini juu ya Qadar (kudra — majaliwa - yale yaliyokwisha 
andikwa) kheri yake na shari yake kuwa yote yamekwisha 
andikwa na yote yanatokana na Allah na kwamba kisha 
wagadiria waja wake kwa elimu yake iliyokienea kila kitu. 

Na Oadar imegawika sehemu nne. 


1. Ujuzi: Tunaamini kuwa Allah niMjuziwa kila kitu, 
Anajua kilichotokea na kitakachotokea na namna 
inavyotokea, na hii inatokana na elimu yake isiyo na mwanzo 
wala mwisho ilichokienea kila kitu. Hakitokei kipya ikawa 
Allah Hakuwa na elimu nacho, na tunaamini kuwa Allah 
hasahau. 





2. Maandishi: Tunaamini kuwa Allah Ameandika katika ubao 
wa Lawhu al-Mahfuudh yote yaliyotokea na yatakayotokea 
mpaka siku ya Qiyaamah. 


Allah Anasema: 
(Je! Hujui kwamba Allah Anayajua yaliyomo mbinguni na 
katika ardhi? Hakika hayo yamo Kitabuni. Hakika (kuyadhibiti) 
hayo kwa Allah ni mepesi). Al-Hajj -70. 


3. Kutaka: Tunaamini kuwa Allah Ametaka kiwepo kila 
kilicho mbinguni na ardhini, kwani hakiwezi kuwepo kitu 
chochote bila Yeye kutaka kiwepo. Anachokitaka kinakuwa 
na Asichokitaka hakiwi. 

4. Kuumba: Tunaamini kuwa Allah ndiye Aliyeumba kila kitu. 


Allah Anasema: 

Allah ndiye Muumba wa kila kitu, na Yeye ndiye Mlinzi juu ya 
kila kitu. Yeye Anazo funguo za mbingu na ardhi). 

Az-Zumar -63. 











KUTAKA KWA ALLAH 





Na sehemu hii ya tatu imekusanya kutaka kwa Allah 
Subhaanahu wa Ta'ala na kutaka kwa viumbe wake, kwa sababu 
Allah Anakijua kila kinachotendwa na waja Wake, na kwamba 
Yeye mwenyewe Ametaka kiwepo, ama sivyo kisingewezekana 
kutendeka. 


Allah Anasema: 

(Kwa yule miongoni mwenu anayetaka kwenda sawa. Wala 
nyinyi hamtataka isipokuwa Atake Allah Mola wa walimwengu 
wote). At-Takwiyr -28-29. 


Na Akasema: 
(Na lau kuwa Allah Alipenda wasingelipigana. Lakini Allah 
Hutenda atakavyo). Al Baqarah -253. 





Na Akasema: 
(Na lau kuwa Allah Angelipenda wasingefanya hayo. Basi 
waache na hayo wanayoyazua). Al-An'aam -112 


Lakini juu ya yote hayo, tunaamini pia kuwa Allah Amempa 
mwanaadamu uhuru wa kuamua na Akampa uwezo wa kutenda. 
Na ufuatao ni ushahidi kuwa mwanaadamu amepewa uwezo 
huo. 

Allah Anasema: 

(Basi ziendeeni konde zenu mpendavyo). Al-Bagarah -223. 


Na Akasema: 
(Na ingelikuwa kweli walitaka kutoka bila ya shaka 
wangelijiandalia maandalio). At-Tawbah -46. 


Kwa hivyo Allah Amempa mwanaadamu uwezo wa kutaka, 
kuamua na wa kwenda atakapo na kujiandalia atakavyo. 


Pili, kule kuamrishwa kufanya mema na kukatazwa kufanya 
mabaya ni dalili kuwa mwanaadamu anao uwezo wa kufanya 
atakalo, maana kama asingekuwa na uwezo huo kule kukatazwa 
na kuamrishwa kusingekuwa na maana yoyote. 

Allah Anasema: 

(Allah Haikalifishi nafsi yoyote ila kwa kadiri iwezavyo). 
Al-Bagarah -286. 


Tatu, Allah Anamsifia Atendaye mema kwa wema wake, na 
Anamlaumu atendaye ovu kwa ovu lake. Mwanaadamu 
asingekuwa na uwezo wa kutenda atakalo basi pasingekuwa na 
haja ya kumsifia mwema wala kumlaumu muovu kwa sababu 
huko ni kumpa mtu sifa asiyoistahiki. 


Nne, Allah Ameleta Mitume. 

Allah Anasema: 

(Mitume hao ni wabashiri na waonyaji, ili watu wasiwe na hoja 
juu ya Allah baada ya kuletewa Mitume). An-Nisaa -165. 





Yangelikuwa matendo ya watu hayafanyiki kwa uwezo wao na 
uchaguzi wao, hoja yao isingebatilika kwa kuletewa Mitume. 
Tano, kila mtu anapotenda jambo huhisi kuwa ametenda au 
ameacha kutenda. Utamuona anaposimama, anapokaa, 
anapoingia, anapotoka, anaposafiri, anapolala. Anapotenda 
lolote katika haya hufanya kama anavyotaka na wala hahisi 
kama yupo yeyote anayemlazimisha kufanya hayo, bali anaiona 
tofauti iliyopo anapofanya jambo kwa hiari yake mwenywe na 
anapolazimishwa, na hata shari'ah inatofautisha pale mtu 
anapofanya jambo kwa hiari yake na anapolazimishwa wakati 
Allah Hamuhesabii kuwa ametenda kosa mtu anayefanya jambo 
kwa kulazimishwa. 

Wakati huo huo anayefanya maasi kwa hiari yake huyo 
anahesabiwa kama ni mkosa, kwa sababu amechagua kufanya 
hayo kwa hiari yake mwenyewe bila kuelewa kuwa Allah 
Keshamuandikia. Kwa hivyo hapana anayejua nini 
alichoandikiwa ila baada ya kutenda. 

Allah Anasema: 

(Na haijui nafsi yoyote itachuma nini kesho). Luqmaan -34. 


Na Akasema: 

(Watasema walioshirikisha: Lau kuwa Allah Angetaka 
tusingelishiriki sisi, wala baba zetu; wala tusingeliharimisha kitu 
chochote. Vivi hivi walikanusha waliokuwa kabla yao mpaka 
walipoonja adhabu yetu. Sema: Je, nyinyi mnayo ilimu 
mtutolee? Nyinyi hamfuati ila dhana. Wala hamsemi ila uongo 
tu). Al-An'aam -148. 


Kwa hivyo tunamuambia mwenye kufanya maasi; 'Kwa nini 
usitende mema huku ukitegemea kuwa Allah ndiye 
Alokuandikia uyatende? Kwa sababu hapana tofauti kwako 
baina ya mema na maovu kwa vile hujui nini ulichoandikiwa 
kabla ya kukitenda.' 


Mtume wa Allah (s.a.w) alipowaambia Maswahaba (r.a): 





(Kila mmoja keshaandikiwa makao yake ya Peponi na ya 
Motoni." Maswahaba (r.a) wakamuuliza: "Si bora tuache 
kufanya “amali na tuyategemee tuliyokwishaandikiwa?" Mtume 
(s.a.w) akawaambia: "Hapana! Bali fanyeni, kwani kila mtu 
amewepesishiwa yale ambayo kwa ajili yake ameumbiwa). 


Na tunamuuliza mwenye kutenda maasi: 'Kwa mfano wewe 
unasafiri kwa gari kuelekea Makkah, ukakuta mbele yako njia 
mbili, mtu mkweli akakuambia kuwa ukipita njia ya mwanzo 
utakutana na vitisho vingi na utapambana na tabu, ama njia ya 
pili ni nyepesi na haina matatizo yoyote. Bila shaka utapita njia 
ya pili, na haiwezekani ukapita ya mwanzo ukasema; 
'Nishaandikiwa', nakamautafanya hivyo, watu watakuona 
mwendawazimu. 


Mfano mwengine; Ukifanikiwa kupata kazi mbili, mojawapo ina 
mshahara mkubwasanana nyengine mshahara mdogo, 
ukaambiwa uchague, bila shaka utachagua ile yenye mshahara 
mkubwa. Basi vipi unajichagulia nafsi yako katika “amali za 
Aakhirah zile zilizo duni kisha unasema kuwa 'Hivi ndivyo 
nilivyokadiriwa (nishaandikiwa)? 

Unapoumwa kwa mfano, utawatafuta madaktari bora na 
utakubali kustahamili kupigwa sindano zenye kuuma au 
kufanyiwa operesheni na kustahamili kunywa dawa chungu, 
unafanya yote hayo ili upate kupona. Kwa nini basi huachi 
kujitibia na kusema; 'Nishaandikiwa?' 











BAADHI YA FAIDA 





Itikadi hii tukufu yenye mizizi mitukufu ina matunda mengi 
yenye faida nyingi ndani yake, na zifuatazo ni baadhi tu ya faida 
hizo: 


Imani ya kumuamini Allah na majina Yake na sifa Zake 
vinaongeza mapenzi yetu kwa Allah na kumtukuza. Mambo 
ambayo kupatikana kwake kunasababisha kuzidisha hima ya 





kuisimamia dini na kujiepusha na makatazo ya Allah na kufuata 
maamrisho Yake Subhaanahu wa Ta'ala kwa ajili ya kupata 
furaha ya duniani na ya Aakhirah. 


Allah Anasema: 

(Mwenye kutenda mema, mwanamume au mwanamke, naye 
akawa ni Muumini, tutamhuisha maisha mema; na tutawapa 
ujira wao kwa bora ya waliyo kuwa wakiyatenda). An-Nahl -97. 











MATUNDA YA KUAMINI MALAIKA 





Kwanza: Tunapata kujua utukufu wa Aliyewaumba 
Subhaanahu wa Ta'ala na kuzijua nguvu Zake na Ufalme wake. 


Pili: Kumshukuru Allah kwa kuwalinda waja Wake, kwani 
Malaika hawa wamo miongoni mwao wenye kazi ya kuwalinda 
Waislamu na kuandika “amali zao n.k. 


Tatu; Kuwapenda Malaika kwa kumuabudu kwao Allah kwa 
ukamilifu, na kwa kuwaombea kwao maghfira Waislamu. 





MATUNDA YA KUVIAMINI VITABU 











Kwanza: Tanapata kuielewa rehma ya Allah juu ya waja Wake, 
kwa vile Amewateremshia Kitabu kila umati kwa ajili ya 
kuwaongoza. 


Pili: Tunaiona hekima ya Allah Aliyeweka ndani ya Vitabu hivi 
shari”ah zenye kunasibiana na kila umati, na akakifanya Kitabu 
cha mwisho kuwa Our-aan tukufu ili kiwe kwa umati wote 
uliobaki katika zama zote na wakati wote mpaka Siku ya 
Oiyaamah. 

Tatu: Tunapata kumshukuru Allah kwa neema Yake hiyo. 








MATUNDA YA KUAMINI MITUME 











Kwanza: Tunajua rehma ya Allaah kwa waja wake 
Aliyewapelekea Mitume kwa ajili ya kuwaongoza. 

Pili: Tunapata kumshukuru Allah kwa neema Yake hiyo. 

Tatu: Kuwapenda Mitume na kuwaheshimu na kuwapa sifa 
wanazozistahiki, kwani wao ni Mitume wa Allah 
waliochaguliwa miongoni mwa watu wote, wakamuabudu 
Allah kama Anavyostahiki kuabudiwa, wakaifanya kazi ya 
kuwalingania watu huku wakisubiri na kustahamili udhia. 











MATUNDA YA KUAMINI SIKU YA OIYAMA 





Kwanza: Kumtu Allah kwa kutegemea kupata thawabu 
zitakazokufaa Siku ya Qiyaamah, na kuepukana na kufanya 
madhambi kwa kuihofia adhabu ya Siku hiyo. 

Pili: Kumliwaza Muislamu kwa yale anayoyakosa katika neema 
za hapa duniani na anasa zake, akitegemea neema na anasa za 
Siku ya Aakhirah. 











MATUNDA YA KUAMINI OADAR 





Kwanza: Kumtegemea Allah katika kila jambo, kwa vile vyote 
ni kwa uwezo Wake Allah. 

Pili: Starehe ya nafsi na utulivu wa moyo, maana mtu 
anapotambua kuwa hapana kinachoweza kutokea bila Allah 
kutaka, moyo hutulia na nafsi huingiwa na matumaini 
akaridhika na kile alichomuandikia Mola wake. Na hapana mtu 
anayeishi maisha mazuri na mwenye nafsi iliyotulia kupita yule 
mwenye kuamini juu ya Oadar. 

Tatu: Kuondoa majisifu pale mtu anapofanikiwa kupata 
analolitaka, kwani kupata chochote ni neema itokayo kwa Allah 
na kwa kuwa keshaandikiwa (keshajaaliwa) mtu huyo kuyapata 





mafaniko yale au kheri ile, kwa hivyo mtu huyo anatakiwa 
amshukuru Allah badala ya kujisifu. 

Nne; Kuondosha hofu na uoga pale mtu anapokikosa 
anachokitaka au anapopata msiba kwani yote hayo yanatokana 
na Allah. 


Allah Anasema: 

(Hautokei msiba katika ardhi wala katika nafsi zenu ila 
umekwishaandikwa katika Kitabu kabla hatujauumba. Hakika 
hayo kwa Allah ni mepesi). Al-Hadiyd -22. 


Tunamuomba Mwenyezi Mungu Mtukufu Atuthibitishe katika 
itikadi hii na Atuonjeshe matunda yake na atuongezee katika 
fadhila Zake na asizipoteze nyoyo zetu baada ya kuziongoza, na 
atumiminie rehma kutoka Kwake kwani Yeye ndiye Mpaji. 


WalhamduliLlaahi Rabbil “aalamin — Mola wetu mswalie na 
msalimie Mtume wako Muhammad pamoja na Maswahaba 
wake na “Aali zake wema, na kila atakayemfuata kwa wema na 
uongofu mpaka Siku ya Qiyama. 





